
R A P O R T

asupra proiectului de Lege privind aprobarea Ordonanţei Guvernului nr.57/2006 pentru modificarea Ordonanţei Guvernului nr.38/2003 privind salarizarea şi alte drepturi ale poliţiştilor
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită în vederea examinării şi întocmirii raportului, cu proiectul de Lege privind aprobarea Ordonanţei Guvernului nr.57/2006 pentru modificarea Ordonanţei Guvernului nr.38/2003 privind salarizarea şi alte drepturi ale poliţiştilor, trimis cu adresa nr. P.L.X 885 din 22 noiembrie 2006.
La întocmirea prezentului raport Comisia a avut în vedere avizele:

· Consiliului Legislativ (nr.1158/29.08.2006 - favorabil)

· Comisiei juridice, de disciplină şi imunităţi (nr.31/1392/23.11.2006 - favorabil)
· Comisiei pentru administraţie publică, amenajarea teritoriului şi echilibru ecologic (nr.26/1308/29.11.2006 - favorabil)
Proiectul de lege are ca obiect de reglementare modificarea Ordonanţei Guvernului nr.38/2003 privind salarizarea şi alte drepturi ale poliţiştilor aprobată prin legea nr.353/2003, cu modificările şi completările ulterioare, în scopul punerii de acord a prevederilor acesteia cu noile reglementări apărute în domeniu. Totodată, în normă se propune corelarea prevederilor referitoare la drepturile poliţiştilor implicaţi în misiuni în străinătate în cadrul forţelor de menţinere a păcii sub egida ONU, NATO sau a altor organizaţii internaţionale, cu drepturile acordate personalului Ministerului Apărării Naţionale care desfăşoară misiuni similare.
Comisia propune Plenului Camerei Deputaţilor adoptarea proiectului de lege. 
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat:

- din partea Guvernului: 
Dl. Mircea Alexandru – Secretar de Stat, Ministerul Administraţiei şi Internelor;

Dl. Nicolae Chesnoiu – director, Ministerul Administraţiei şi Internelor.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi. 

5. Proiectul de lege a fost adoptat de Senat în şedinţa din 14 noiembrie 2006.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 13 decembrie 2006, Comisia propune adoptarea fără modificări a proiectului de lege.

